November 2024

Forskrift om gravplassvedtekter, Søndre Land kommune, Innlandet

Fastsatt av Søndre Land kirkelige fellesråd 22.10.2024 med hjemmel i lov av 7. juni 1996 nr. 32 om gravplasser, kremasjon og gravferd (gravplassloven) § 21 første avsnitt, § 8 første avsnitt og § 14 første avsnitt og forskrift til lov om gravplasser, kremasjon og gravferd av 10. januar 1997 nr. 16 (gravplassforskriften) § 15a fjerde avsnitt.

Godkjent av Statsforvalteren i Vestfold og Telemark 14.11.2024 (dato), jf. lov av 7. juni 1996 nr. 32 om gravplasser, kremasjon og gravferd (gravplassloven) § 21 første avsnitt.

# § 1. Definisjoner

Gravplassmyndighet: Søndre Land kirkelige fellesråd under utøvelse av sitt forvaltningsansvar for gravplassene i Søndre Land kommune, jf. gravplassloven med forskrifter.

Gravansvarlig: Den som er ansvarlig for en tilvist grav.

Fester: Den som står som part i en festeavtale.

Festet grav: Grav hvor det er inngått avtale om bruk mot betaling av avgift.

Festet gravsted: Flere kistegraver som er festet sammen.

Festetid: Den tiden det er inngått avtale om bruk av en grav mot betaling av avgift. Frigrav: Grav det ikke skal betales festeavgift for.

Urnegrav: Grav kun for askeurner med plass for fire urner. Kistegrav: Grav for kiste.

Fredningstid: Tidsrom fra siste gravlegging til graven kan tas i bruk igjen til ny gravlegging.

Anonym minnelund: Gravfelt for urnegraver hvor bare gravplassmyndigheten kjenner gravens plassering. Gravfeltet har et felles minnesmerke med beplantning uten opplysninger om hvem som er gravlagt.

# § 2. Ferdsel på gravplassene

Besøkende skal så vidt mulig ferdes gående, jf. gravplassforskriften § 9 annet avsnitt. Gravplassmyndigheten kan etter søknad gi kjøretillatelse ved dokumentert sykdom/forflytningshemming. All kjøring skal skje ekstra hensynsfullt.

# § 3. Gravplasstilhørighet

Avdøde tilhørende kommunen skal begraves på den gravplass i det sokn som ligger nærmest der avdøde var bosatt. Dersom der er plass, kan avdøde gravlegges på en av de andre gravplassene i kommunen. Dette gjelder også dem som på grunn av sykdom eller alderdom har bodd i annen kommune mot slutten av sitt liv.

Dersom det er plass, kan også avdøde fra andre kommuner gravlegges i Søndre Land mot at det kreves dekning av kostnadene ved gravferden og avgift som ved feste av grav.

# § 4. Fredningstid

Fredningstid for kistegraver og urnegraver er 20 år, med følgende unntak: Felt A i Hov har en fredningstid på 50 år for kistegraver. Alle steder kan brukes som urnegraver.

# § 5. Feste av grav med mer

En grav skal bare ha én fester. Ingen kan forhåndsfeste en grav. Når kistegrav tas i bruk, er det anledning til å feste (reservere) en grav ved siden av avdøde. I spesielle situasjoner kan gravplassmyndigheten gi anledning til at det festes flere graver.

Ved bruk av urnegrav kan det ikke festes grav ved siden av. Det er plass til fire urner i en urnegrav. Det kan også gravlegges urner i en kistegrav og i en kistegrav er det plass til åtte urner.

Festetiden er 5 år. Når fredningstiden/festetiden er ute, kan graven/gravstedet kan festes videre dersom den er holdt i hevd og ikke vil vanskeliggjøre en forsvarlig drift av gravplassen. Når det er gått 60 år etter siste gravlegging, kan festet ikke fornyes uten etter spesielt samtykke fra gravplassmyndigheten.

I god tid før festetiden er ute, skal festeren varsles. Er festeavgift ikke betalt innen 6 måneder etter forfall, faller graven/gravstedet tilbake til gravplassen.

Ingen kan gravlegges i en grav uten gravansvarliges eller festerens samtykke. Dersom samtykke ikke kan innhentes, kan gravplassmyndigheten ta avgjørelse om gravlegging.

Fester plikter å melde adresseforandring.

**§ 6. Urner**

Urner kan bare settes ned når ansatte hos gravplassmyndigheten er til stede.

#

# § 7. Grav og gravminne

Gravplassmyndigheten rydder graven senest to uker etter gravlegging. Tilsåing vil ikke skje før etter at graven har sunket.

Dersom gravminnet skal stå i eller i kanten av den benyttede graven, kan det ikke settes opp før jordmassene i graven har sunket. På grav som er tatt i bruk i vinterhalvåret (1. november – 30. april) kan gravminnet settes opp først etter 1. september.

På grav som er tatt i bruk i perioden 1. mai til 31. oktober, kan gravminnet først settes opp etter at telen har gått det påfølgende år.

Det er ingen plikt, men en rett å sette gravminne på graven. Det er kun tillatt med ett gravminne på hvert festet gravsted.

Gravplassmyndigheten skal godkjenne gravminne og fundament før det settes opp på gravplassen. Gravminne skal monteres på anvist plass. Næringsdrivende kan bare ta bort og sette opp gravminne på snøbar bakke.

Når nødvendig arbeid på gravplassen utføres, har gravplassmyndigheten anledning til å flytte eller legge ned gravminner mens dette arbeidet pågår – dette kan for eksempel være ved opptak av grav.

# § 8. Plantefelt

Foran gravminnet har gravansvarlig eller fester anledning til å opparbeide et plantefelt i høyde med bakken omkring. Det må ikke være bredere enn 60 cm. Det kan heller ikke stikke lengre fram enn 60 cm fra gravminnets bakkant. Det kan ikke plantes vekster som overstiger gravminnets høyde eller går utover plantefeltet.

Dersom det ikke er ønskelig med plantefelt, eller dette ikke stelles, skal hele graven tilsåes.

Utsmykning i plantefeltet – så som lykter, blomstervaser, fugler, engler eller lignende skal ikke være fastmontert – disse skal være løse slik at de kan flyttes ved behov.

Lette gravlykter i plast med metallokk er ikke anbefalt da disse lett velter. Lokkene kan spres med vind og fugler og være til skade for beitedyr eller vilt.

Det er ikke anledning til å ramme inn graven eller deler av den med hekk eller løse runde steiner. Det er anledning til å ramme inn plantefeltet med en delt natursteinskant som flukter med terrenget omkring.

Det tillates liggende bedplate foran gravminnet. Bedplaten må være i flukt med terrenget rundt og kan ikke være større enn plantefeltet. Bedplate og gravminnets fundament skal ikke henge sammen.

Området på baksiden av gravminnet og ellers utenom plantefeltet skal være fritt for gjenstander. Dersom det ikke er aktuelt å ha plantefelt, skal det være grasbakke på alle sider av gravminnet.

Det er gravansvarlig eller festers ansvar å klippe graset rundt gravminnet og plantefeltet.

# § 9. Plantemateriale

Planter, kranser og liknende materiale som brukes ved gravferd eller ved pynting av grav, og som ender som avfall, skal i sin helhet være komposterbart.

# § 10. Stell av grav

Enhver gravansvarlig eller fester har rett og plikt til å stelle den grav eller det gravsted vedkommende har ansvar for. Plantefelt som ikke beplantes eller stelles skal tilsåes av gravansvarlig eller fester, eller bli tilsådd av gravplassmyndigheten.

Gravansvarlig eller fester plikter å holde gravminnet sikret og i forsvarlig stand.

Gravansvarlig eller fester har ansvar for å rette opp gravminnet når dette er nødvendig (for eksempel etter teleløsning) og er ansvarlig for at det ikke utgjør noen fare, er i forfall eller til sjenanse for de som ferdes på gravplassen. Gravminnet kan legges ned eller tas bort dersom dette ansvaret ikke etterfølges.

Gravansvarlig eller fester kan inngå avtale med kirkelig fellesråd eller den som gis tillatelse til det etter § 13, om beplantning og stell av grav samt montering, sikring og vedlikehold av gravminnet. Slik avtale fritar ikke gravansvarlig eller fester for det ansvar vedkommende har etter de til enhver tid gjeldende bestemmelser.

# § 11. Bårerom

Bårerom disponeres av gravplassmyndigheten og skal bare brukes til oppbevaring av døde i tida fram til gravferden. Ingen har adgang uten etter tillatelse fra gravplassmyndigheten. Syning kan bare finne sted etter samtykke fra den som sørger for gravferden, og er de ansatte uvedkommende.

# § 12. Næringsvirksomhet

Næringsdrivende som ønsker å drive virksomhet på gravplassen skal innhente tillatelse fra gravplassmyndigheten. Tillatelsen kan tilbakekalles dersom vedkommende ikke retter seg etter de regler som gjelder. Slik virksomhet kan bare omfatte montering og vedlikehold av gravminner og planting og stell av graver. Det skal ikke utføres næringsvirksomhet når det foregår gravferd.

# § 13. Arbeid på gravplassene

Anleggs- og vedlikeholdsarbeid, skal skje hverdager mellom kl. 8 og 16, og må ikke utføres på søndager, helligdager eller offentlige høytidsdager. Intet arbeid på gravplassen må være til sjenanse for seremonier eller rituelle handlinger på gravplass eller i bygning på gravplass. Næringsdrivende kan kun kjøre på gravplassen i den grad det er nødvendig for å utføre arbeidet. Slik kjøring skal skje ekstra hensynsfullt.

# § 14. Dispensasjon fra vedtektene

Gravplassmyndigheten kan i særlige tilfeller og innenfor rammen av gravplassloven og gjeldende forskrifter fravike §§ 3 og 4 i vedtektene.

# § 15. Ikrafttredelse og opphevelse av eldre vedtekter

Forskriften trer i kraft 30 dager fra kunngjøring i Norsk Lovtidend.

Fra samme tid oppheves vedtekter fra 04.10.1993 for kirkegårdene i Søndre Land kommune, Innlandet.